ประกาศตั้งผู้ทำการในหน้าที่อัยการศาลจังหวัดใหญ่ทหารบกกรุงเทพฯ
ประกาศ
ประกาศ
ตั้งผู้ทำการในหน้าที่อัยการศาลจังหวัดใหญ่ทหารบก
กรุงเทพฯ[๑]
 

ด้วยตามที่มีประกาศให้ใช้กฎอัยการศึกในเขตในท้องที่มณฑลกรุงเทพฯ
กับมณฑลอยุธยา ตั้งแต่วันที่ ๑๒ ตุลาคม พุทธศักราช ๒๔๗๖ นั้น
ความในพระราชบัญญัติกฎอัยการศึก พ.ศ. ๒๔๕๗ มาตรา ๗ และพระธรรมนูญศาลทหารบก พ.ศ. ๒๔๖๕
มาตรา ๖๘ บรรดาบุคคลซึ่งได้กระทำความผิดทางอาชญาอย่างใด ๆ
ในท้องถิ่นที่ให้ใช้กฎอัยการศึกนั้น ต้องอยู่ในอำนาจศาลทหารบกหรือศาลสนามทั้งสิ้น
โดยไม่จำกัดบุคคลและให้เป็นไปตามพระธรรมนูญศาลทหารบกทุกประการ

เพื่อสะดวกแก่การงานแผนกนี้
จึงให้ศาลจังหวัดทหารบกกรุงเทพฯ
แยกไปทำการรับฟ้องและพิจารณาพิพากษาคดีซึ่งบุคคลพลเรือนเป็นจำเลยที่ศาลพระราชอาชญา
ส่วนคดีอาชญาที่เกิดขึ้นในเขตมณฑลกรุงเทพฯ เว้นจังหวัดพระนครและธนบุรี กับคดีอาชญาที่เกิดขึ้นในเขตจังหวัดของมณฑลอยุธยา
ได้ตั้งให้ผู้พิพากษาศาลพลเรือนในศาลเหล่านั้นทำหน้าที่กรรมการศาลจังหวัดทหารบกและตามพระธรรมนูญศาลทหารบกมาตรา
๗๕ มีความว่า ในท้องถิ่นที่ประกาศใช้กฎอัยการศึก ผู้มีอำนาจตั้งกรรมการศาลทหารบก
อาจตั้งข้าราชการผู้ใด ๆ เป็นอัยการในศาลทหารบกหรือศาลสนามได้ตามความจำเป็น

เพราะฉะนั้น
ให้พนักงานอัยการในกรมอัยการและอัยการในจังหวัดเหล่านั้น
กับผู้ฟังคดีในกรมตำรวจทำหน้าที่อัยการทหารบก ยื่นฟ้องและว่าคดีในศาลจังหวัดนั้น ๆ
ได้


ประกาศมา ณ วันที่ ๑๒ ตุลาคม พุทธศักราช ๒๔๗๖
นายพันเอก พระยาพหลพลพยุหเสนา
ผู้บังคับการจังหวัดใหญ่ทหารบกกรุงเทพฯ
และผู้บัญชาการทหารบก

















































สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๕๐/-/หน้า ๖๐๑/๑๒ ตุลาคม ๒๔๗๖